Protezzjoni tal-interessi finanzjarji tal-UE – ġlieda kontra l-frodi – rapport annwali 2019 Kumitat għall-Kontroll tal-Baġit Riżoluzzjoni tal-Parlament Ewropew tas-7 ta' Lulju 2021 dwar il-protezzjoni tal-interessi finanzjarji tal-Unjoni Ewropea – ġlieda kontra l-frodi – rapport annwali 2019 (2020/2246(INI)) Il-Parlament Ewropew, – wara li kkunsidra l-Artikoli 310(6) u 325(5) tat-Trattat dwar il-Funzjonament tal-Unjoni Ewropea (TFUE), – wara li kkunsidra r-riżoluzzjonijiet tiegħu dwar ir-rapporti annwali preċedenti tal-Kummissjoni u tal-Uffiċċju Ewropew Kontra l-Frodi (OLAF), – wara li kkunsidra r-rapport tal-Kummissjoni tat-3 ta' Settembru 2020 bit-titolu "Il-31 Rapport Annwali dwar il-protezzjoni tal-interessi finanzjarji tal-Unjoni Ewropea – Il-ġlieda kontra l-frodi – 2019" (COM(2020)0363) u d-dokumenti ta' ħidma tal-persunal li jakkumpanjawh (SWD(2020)0156, SWD(2020)0157, SWD(2020)0158, SWD(2020)0159 u SWD(2020)0160), – wara li kkunsidra r-rapport tal-2019 tal-OLAF u r-rapport ta' attività tal-Kumitat ta' Sorveljanza tiegħu, – wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2019, flimkien mar-risposti tal-istituzzjonijiet, – wara li kkunsidra r-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ir-Regolament dwar l-OLAF), – wara li kkunsidra r-Regolament (UE, Euratom) 2020/2223 tal-Parlament Ewropew u tal-Kunsill tat-23 ta' Diċembru 2020 li jemenda r-Regolament (UE, Euratom) Nru 883/2013 fir-rigward tal-kooperazzjoni mal-Uffiċċju tal-Prosekutur Pubbliku Ewropew u l-effettività tal-investigazzjonijiet tal-Uffiċċju Ewropew Kontra l-Frodi, – wara li kkunsidra s-sentenza tal-Qorti Ġenerali (l-Ewwel Awla) tas-26 ta' Ġunju 2019 fil-Kawża T-617/17, Vialto Consulting Kft. vs Il-Kummissjoni, – wara li kkunsidra s-sentenza tal-Qorti Ġenerali (is-Sitt Awla) tas-6 ta' Ġunju 2019 fil-Kawża T-399/17, Dalli vs Il-Kummissjoni u s-sentenza tal-Qorti (l-Ewwel Awla) tal-25 ta' Frar 2021 fil-Kawża C-615/19 P, Dalli vs Il-Kummissjoni, – wara li kkunsidra s-sentenza tal-Qorti Ġenerali tat-13 ta' Mejju 2020 fil-Kawża T-290/18, Agmin Italy SpA vs Il-Kummissjoni, – wara li kkunsidra d-Direttiva (UE) 2019/1937 tal-Parlament Ewropew u tal-Kunsill tat-23 ta' Ottubru 2019 dwar il-protezzjoni ta' persuni li jirrapportaw dwar ksur tal-liġi tal-Unjoni, – wara li kkunsidra r-Rapport Speċjali Nru 01/2019 tal-Qorti Ewropea tal-Awdituri tal-10 ta' Jannar 2019 bit-titolu "Il-ġlieda kontra l-frodi fl-infiq tal-UE: jeħtieġ li tittieħed azzjoni", – wara li kkunsidra r-Rapport Speċjali Nru 06/2019 tal-Qorti Ewropea tal-Awdituri tas-16 ta' Mejju 2019 bit-titolu "L-indirizzar tal-frodi fl-infiq fil-qasam tal-Koeżjoni tal-UE: jeħtieġ li l-awtoritajiet maniġerjali jsaħħu l-identifikazzjoni, ir-rispons u l-koordinazzjoni", – wara li kkunsidra l-istampa ġenerali tal-Qorti Ewropea tal-Awdituri tad-9 ta' Ottubru 2018 bit-titolu "Awditu tal-UE fil-qosor 2017: Preżentazzjoni tar-Rapporti Annwali 2017 tal-Qorti Ewropea tal-Awdituri", – wara li kkunsidra r-rapport tal-esperti mfassal għall-Kummissjoni fl-10 ta' Settembru 2020, bit-titolu "Study and Reports on the VAT Gap in the EU-28 Member States: 2020 Final Report" (Studju u Rapporti dwar id-diskrepanza tal-VAT fl-Istati Membri tal-UE-28: Rapport Finali 2020), – wara li kkunsidra d-Direttiva (UE) 2017/1371 tal-Parlament Ewropew u tal-Kunsill tal-5 ta' Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali (id-Direttiva PIF), – wara li kkunsidra r-Regolament (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew, – wara li kkunsidra d-Deċiżjoni (UE) 2019/1798 tal-Parlament Ewropew u tal-Kunsill tat-23 ta' Ottubru 2019 li taħtar il-Kap Prosekutur Ewropew tal-Uffiċċju tal-Prosekutur Pubbliku Ewropew, – wara li kkunsidra l-komunikazzjoni tal-Kummissjoni tal-14 ta' Diċembru 2020 dwar ir-rieżami tal-Unjoni Ewropea skont il-Mekkaniżmu ta' Rieżami tal-Implimentazzjoni tal-Konvenzjonijiet tan-Nazzjonijiet Uniti kontra l-Korruzzjoni (UNCAC) (COM(2020)0793), – wara li kkunsidra r-riżoluzzjoni tiegħu tal-14 ta' Frar 2017 dwar ir-rwol tal-informaturi fil-protezzjoni tal-interessi finanzjarji tal-UE, – wara li kkunsidra d-Deċiżjoni tal-Kunsill (UE, Euratom) 2020/2053 tal-14 ta' Diċembru 2020 dwar is-sistema tar-riżorsi proprji tal-Unjoni Ewropea u li tħassar id-Deċiżjoni 2014/335/UE, Euratom, – wara li kkunsidra r-Regolament (UE, Euratom) 2020/2092 tal-Parlament Ewropew u tal-Kunsill tas-16 ta' Diċembru 2020 dwar reġim ġenerali ta' kondizzjonalità għall-protezzjoni tal-baġit tal-Unjoni, – wara li kkunsidra l-komunikazzjoni tal-Kummissjoni tad-29 ta' Arpil 2019 bit-titolu "L-Istrateġija tal-Kummissjoni Kontra l-Frodi: azzjoni iktar b'saħħitha għall-protezzjoni tal-baġit tal-UE" (COM(2019)0196), – wara li kkunsidra l-implimentazzjoni kontinwa tal-programm Erkole III, – wara li kkunsidra r-Regolament (UE) 2021/785 tal-Parlament Ewropew u tal-Kunsill tad-29 ta' April 2021 li jistabbilixxi l-Programm tal-Unjoni Kontra l-Frodi u li jħassar ir-Regolament (UE) Nru 250/2014, – wara li kkunsidra l-komunikazzjoni tal-Kummissjoni tal-14 ta' April 2021 dwar l-Istrateġija tal-UE biex tiġi miġġielda l-Kriminalità Organizzata 2021-2025 (COM(2021)0170), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0209/2021), A. billi l-Istati Membri u l-Kummissjoni de jure għandhom responsabbiltà kondiviża, u jeħtiġilhom jaħdmu mill-qrib flimkien biex jipproteġu l-interessi finanzjarji tal-Unjoni u jiġġieldu l-frodi u l-korruzzjoni; billi l-awtoritajiet tal-Istati Membri de facto amministraw madwar 74 % tan-nefqa tal-UE u ġabru r-riżorsi proprji tradizzjonali (RPT) tal-Unjoni fir-rigward tal-baġit tal-UE għall-2019; B. billi l-Kummissjoni għandha taqdi r-responsabbiltajiet rispettivi tagħha f'reġim ta' ġestjoni kondiviża f'dawk li huma superviżjoni, kontroll u awditjar, hija għandha biss il-kapaċità li timmonitorja biss madwar 10 % tan-nefqa totali; C. billi l-Artikolu 310(6) TFUE jgħid li "l-Unjoni u l-Istati Membri għandhom, skont l-Artikolu 325, jiġġieldu l-frodi u kwalunkwe attività oħra illegali li tolqot l-interessi finanzjarji tal-Unjoni"; billi l-Artikolu 325(2) TFUE jgħid li "[l]-Istati Membri għandhom jieħdu l-istess miżuri sabiex jikkumbattu l-frodi li taffettwa l-interessi finanzjarji tal-Unjoni bħal ma jieħdu sabiex jikkumbattu l-frodi li taffettwa l-interessi finanzjarji tagħhom stess"; billi l-Artikolu 325(3) TFUE jgħid li "l-Istati Membri għandhom jikkordinaw l-azzjoni tagħhom li tkun immirata sabiex tipproteġi l-interessi finanzjarji tal-Unjoni kontra l-frodi" u li, għal dan l-għan, "għandhom jorganizzaw, flimkien mal-Kummissjoni, koperazzjoni mill-qrib u regolari bejn l-awtoritajiet kompetenti"; billi skont l-Artikolu 325(4) TFUE, il-Qorti Ewropea tal-Awdituri għandha tiġi kkonsultata dwar kull miżura li għandha tiġi adottata mil-leġiżlatur fl-oqsma ta' prevenzjoni u l-ġlieda kontra l-frodi li taffettwa l-interessi finanzjarji tal-UE; D. billi skont l-Artikolu 83 TFUE l-korruzzjoni hija wieħed mir-reati partikolarment gravi b'dimensjoni transkonfinali; E. billi jeħtieġ li titqies b'mod adegwat id-diversità tas-sistemi ġuridiċi u amministrattivi tal-Istati Membri biex tinħoloq sistema amministrattiva u ta' rappurtar aktar unifikata fl-UE u biex jiġu evitati b'mod effikaċi l-irregolaritajiet u jkunu miġġielda l-frodi u l-korruzzjoni b'riżultati aktar konkreti u sodisfaċenti; F. billi l-VAT hija sors ta' dħul importanti għall-baġits nazzjonali u billi r-riżorsi proprji bbażati fuq il-VAT ikkostitwew 11,97 % tad-dħul tal-baġit totali tal-UE fl-2019; G. billi l-każijiet sistematiċi, istituzzjonalizzati u ta' livell għoli ta' korruzzjoni u t-tentattivi deliberati biex idgħajfu s-sistema ta' ekwilibriju ta' setgħat u l-indipendenza tal-istituzzjonijiet responsabbli mill-monitoraġġ u mill-kontroll tal-finanzi f'ċerti Stati Membri jagħmlu ħsara gravi lill-interessi finanzjarji tal-Unjoni, filwaqt li joħolqu theddida għad-demokrazija, għad-drittijiet fundamentali u għall-istat tad-dritt; ifakkar fl-impatt dannuż tal-korruzzjoni fuq il-fiduċja taċ-ċittadini tal-UE fl-istituzzjonijiet; H. billi, skont il-Qorti Ewropea tal-Awdituri, l-għarfien tal-Kummissjoni dwar il-kobor, in-natura u l-kawżi tal-frodi huma insuffiċjenti, u mhux il-frodi potenzjali kollha jiġu rrappurtati fis-sistema ta' ġestjoni tal-irregolaritajiet; I. billi l-korruzzjoni tħalli effetti fuq l-Istati Membri kollha f'diversi livelli u mhux biss tirrappreżenta piż fuq l-ekonomija tal-UE, iżda wkoll timmina d-demokrazija u l-istat tad-dritt fl-Ewropa kollha kemm hi; Aspetti ġenerali Jilqa' pożittivament il-31 rapport annwali tal-Kummissjoni dwar il-protezzjoni tal-interessi finanzjarji tal-UE u l-ġlieda kontra l-frodi (Rapport PIF), li jissottolinja r-riżultati li nkisbu saru fl-2019 fir-rigward tal-konsolidament tal-qafas istituzzjonali dwar il-ġlieda kontra l-frodi u l-irregolaritajiet fil-livell tal-UE, partikolarment it-traspożizzjoni fil-liġi nazzjonali ta' 18-il Stat Membru tal-miżuri previsti fid-Direttiva PIF sa tmiem is-sena, filwaqt li erba' Stati Membri oħrajn għamlu dan qabel Ġunju 2020; jistieden lill-Istati Membri kollha li fadal jieħdu l-miżuri kollha meħtieġa u jiżguraw it-traspożizzjoni sħiħa u korretta tad-direttiva fl-iqsar żmien possibbli; jistieden lill-Kummissjoni timmonitorja mill-qrib il-proċess ta' traspożizzjoni fl-Istati Membri kollha, u tagħmel użu mill-prerogattivi tagħha biex tagħti bidu għal proċeduri ta' ksur meta l-Istati Membri jonqsu milli jikkonformaw mal-proċess ta' traspożizzjoni; Jesprimi dispjaċir għall-fatt li fit-3 ta' Diċembru 2020 il-Kummissjoni kellha tibgħat opinjonijiet motivati lill-Irlanda u lir-Rumanija talli naqsu milli jittrasponu d-Direttiva PIF fil-liġi nazzjonali; jinnota li r-Rumanija ttrasponiet id-Direttiva PIF fil-liġi nazzjonali fil-15 ta' Diċembru 2020; Jenfasizza li r-rispett tal-istat tad-dritt huwa kundizzjoni preliminari għall-ġestjoni finanzjarja tajba, inklużi l-allokazzjoni u l-ġestjoni effiċjenti u effikaċi tal-fondi tal-UE u l-ġlieda kontra l-korruzzjoni u l-ġestjoni ħażina; jilqa' b'mod ferm favorevoli, f'dan ir-rigward, l-adozzjoni tar-Regolament (UE, Euratom) 2020/2092 dwar reġim ġenerali ta' kondizzjonalità għall-protezzjoni tal-baġit tal-Unjoni; Jilqa' b'sodisfazzjon il-fatt li l-Kummissjoni minnufih bdiet taħdem fuq metodoloġija ċara u analiżi tal-każijiet potenzjali; jirrikonoxxi li l-Kummissjoni, f'diversi okkażjonijiet, sostniet b'mod ċar li se taqdi r-rwol tagħha ta' gwardjan tat-Trattati u tapplika r-Regolament (UE, Euratom) 2020/2092 mid-data li fiha jidħol fis-seħħ mingħajr dewmien bla bżonn, bil-għan li l-ebda każ ma jintilef matul ix-xogħol preparatorju neċessarju fl-ewwel semestru tal-2021; ifakkar li r-Regolament (UE, Euratom) 2020/2092 japplika għall-impenji u għall-pagamenti kollha mill-1 ta' Jannar 2021, filwaqt li jipprevedi garanziji għall-benefiċjarji u għad-destinatarji finali; Irregolaritajiet frawdolenti u mhux frawdolenti li nqabdu Josserva li l-għadd totali ta' irregolaritajiet frawdolenti u mhux frawdolenti rrappurtati fl-2019 ammontaw għal 11 726 każ b'kollox (2 % inqas każijiet milli fl-2018), u involvew valur ta' madwar EUR 1,6 biljun – tnaqqis ta' 34 % meta mqabbel mal-2018; josserva, f'dan ir-rigward, li d-data dwar l-għadd ta' każijiet u l-valur korrispondenti għal kull sena tiġi vvalutata u aġġornata fuq bażi kontinwa u għandha titqies f'perspettiva fit-tul; Jinnota li l-għadd ta' irregolaritajiet maqbuda rrappurtati bħala frawdolenti huwa indikazzjoni tal-kobor ta' irregolaritajiet maqbuda u tal-kapaċità tal-Istati Membri u tal-korpi tal-UE li jinterċettaw frodi potenzjali, iżda mhuwiex indikatur dirett tal-livell ta' frodi li jaffettwa l-baġit tal-UE jew ta' Stat Membru speċifiku; josserva li mhuwiex ċar kemm każijiet ta' irregolaritajiet frawdolenti jibqgħu mhux rappurtati kull sena, u dan jagħmilha ferm diffiċli li tiġi evalwata l-effikaċja tal-attivitajiet tal-ġlieda kontra l-frodi; ifakkar li, fl-2019, il-Qorti Ewropea tal-Awdituri ppubblikat żewġ rapporti speċjali li fihom issottolinjat in-nuqqasijiet tal-Kummissjoni fir-rigward tal-għarfien tagħha dwar il-kobor, in-natura u l-kawżi tal-frodi u identifikat dgħufijiet fl-approċċ strateġiku tal-Kummissjoni fir-rigward tal-ġestjoni tar-riskji ta' frodi, u stednitha tieħu miżuri aktar proattivi biex tindirizza dawn il-kwistjonijiet; jistieden lill-Kummissjoni, għalhekk, tiżviluppa metodoloġija biex ittejjeb l-affidabbiltà u tipprovdi stimi iktar preċiżi tal-kobor tal-frodi fl-UE; jinnota li l-qbid u r-rappurtar ta' irregolarità jimplikaw li jkunu ttieħdu miżuri korrettivi sabiex jiġu protetti l-interessi finanzjarji tal-Unjoni u li, kull meta jkun rilevanti, ikunu nbdew proċeduri kriminali; Jinnota li l-għadd ta' irregolaritajiet frawdolenti rrappurtati fl-2019 (939 każ – 8 % tal-irregolaritajiet kollha) u l-ammonti finanzjarji relatati tagħhom (madwar EUR 461,4 miljun – 28 % tal-ammonti finanzjarji kollha affettwati minn irregolaritajiet) naqsu b'mod sinifikanti meta mqabbla mal-2018; josserva li, fl-2019, l-għadd ta' irregolaritajiet frawdolenti kien 40 % inqas milli fl-2015 u 25 % inqas mill-medja ta' ħames snin għall-perjodu 2015-2019; jinnota li, fl-2019, 514-il irregolarità rrappurtata bħala frawdolenti li kienu relatati man-nefqa rrappreżentaw 0,3 % tal-pagamenti tal-2019, filwaqt li 425 irregolarità rrappurtata bħala frawdolenti li kienu relatati mad-dħul ikkorrispondew għal 0,3 % tal-ammont gross tar-RPT miġbura għall-2019; Iqis il-fatt li l-għadd ta' irregolaritajiet mhux frawdolenti rreġistrati fl-2019 (10 787 każ) baqa' stabbli meta mqabbel mal-2018 filwaqt li l-ammonti finanzjarji involuti naqsu bi 8 % għal madwar EUR 1.2 biljun; jinnota li, fl-2019, 6 550 irregolarità rrappurtata bħala mhux frawdolenti li kienu relatati man-nefqa rrappreżentaw 0,5 % tal-pagamenti tal-2019, filwaqt li 4 237 irregolarità rrappurtata bħala mhux frawdolenti li kienu relatati mad-dħul ikkorrispondew għal 1,5 % tal-ammont gross tar-RPT miġbura għall-2019; Jenfasizza li l-bidla fl-għadd ta' irregolaritajiet frawdolenti u mhux frawdolenti li nqabdu jirrappreżenta sitwazzjoni momentanja li għandha titqies fil-kuntest ta' fatturi sinifikanti oħrajn; jisħaq fuq il-fatt li t-tnaqqis irrappurtat fl-għadd totali ta' każijiet ta' irregolaritajiet kemm frawdolenti kif ukoll mhux frawdolenti jista' jindika żvilupp pożittiv, jiġifieri tnaqqis kumplessiv fl-attività frawdolenti, jew żvilupp negattiv, jiġifieri tnaqqis fil-livell ta' attività frawdolenti maqbuda; Jenfasizza li fil-każ partikolari ta' irregolaritajiet frawdolenti, il-qbid kien ikkonċentrat f'numru żgħir ta' Stati Membri, fatt li jissuġġerixxi approċċi differenti rigward l-użu tad-dritt kriminali biex ikun protett il-baġit tal-UE; jissottolinja u jiddispjaċih bil-fatt li ħafna Stati Membri ma għandhomx liġijiet speċifiċi biex jiġġieldu l-kriminalità organizzata tat-tip mafjuż, li l-involviment tagħha qiegħed dejjem aktar jiżdied f'dawk li huma attivitajiet u setturi transfruntiera li jaffettwaw l-interessi finanzjarji tal-UE; jistieden lill-Kummissjoni tindirizza dawn id-differenzi bejn l-Istati Membri u tqis miżuri ta' armonizzazzjoni ġodda; Ifakkar li n-nuqqasijiet f'termini ta' validità u komparabbiltà tad-data u t-teknoloġiji ta' rappurtar, bi gradi diversi ta' diġitalizzazzjoni fl-Istati Membri, qegħdin ikompli jostakolaw b'mod gravi l-kwalità u l-affidabbiltà tal-informazzjoni għad-dispożizzjoni tal-Kummissjoni fis-sistema ta' ġestjoni tal-irregolaritajiet u fis-sistema OWNRES; jiddispjaċih bil-fatt li l-qbid ta' użu ħażin, frodi u approprjazzjoni indebita ta' fondi tal-UE huwa, fil-parti l-kbira, limitat għal skoperti inċidentali min-naħa tal-Kummissjoni u tal-Qorti tal-Awdituri matul l-awditi tagħhom ibbażati fuq kampjuni jew matul l-investigazzjonijiet imwettqa mill-OLAF; jinsab imħasseb bis-sejbiet ripetuti min-naħa tal-Qorti tal-Awdituri relatati mal-fatt li l-ħidma ta' ċerti awtoritajiet nazzjonali titqies suxxettibbli wisq għall-iżbalji u għaldaqstant inaffidabbli; jenfasizza li dawn in-nuqqasijiet iħallu impatt fuq il-kwalità tad-data rrappurtata mill-Istati Membri lill-Kummissjoni relatata mal-għadd ta' irregolaritajiet frawdolenti u mhux frawdolenti maqbuda; josserva li tliet Stati Membri ma rrappurtaw l-ebda irregolarità frawdolenti fl-2019; jinsab partikolarment imħasseb bin-nuqqas ta' riżorsi umani u kwalifiki adegwati ta' ċerti awtoritajiet nazzjonali u bin-nuqqas ta' awditi interni; Jissottolinja ż-żieda fir-riskji li l-kriżi tal-COVID-19 ġabet magħha għall-implimentazzjoni tal-baġit tal-UE; josserva bi tħassib li aktar minn nofs l-irregolaritajiet frawdolenti ġie rrappurtat minn żewġ Stati Membri u li ċerti Stati Membri regolarment ma jirrappurtaw lanqas każ ta' frodi wieħed; jistieden lill-Kummissjoni tagħti attenzjoni partikolari lil dawn il-każijiet billi tagħmel monitoraġġ u tieħu azzjoni biex tiżgura l-protezzjoni sħiħa tal-baġit tal-UE, u twettaq verifiki każwali u fuq il-post, speċjalment f'ċirkostanzi eċċezzjonali tal-kriżijiet; huwa tal-istess fehma tal-Kummissjoni dwar il-fatt li l-ġlieda kontra l-frodi u l-irregolaritajiet hija ta' importanza kbira f'perjodu ta' kriżi; Iħeġġeġ lill-Istati Membri u lill-Kummissjoni jikkooperaw aktar mill-qrib fir-rigward tal-iskambju ta' informazzjoni, tat-titjib tal-ġbir ta' data u tat-tisħiħ tal-effikaċja tal-kontrolli; jistieden lill-Istati Membri, f'dan ir-rigward, jippubblikaw d-data dwar il-benefiċjarji finali f'format uniformi u li jista' jinqara minn magni, kif ukoll jiżguraw l-interoperabbiltà mal-istrumenti ta' monitoraġġ tal-Kummissjoni; iħeġġeġ bil-qawwa lill-Kummissjoni tagħmel analiżi bir-reqqa tar-raġunijiet sottostanti u tal-problemi strutturali potenzjali li jikkawżaw id-dgħufijiet sistemiċi persistenti f'termini ta' affidabbiltà tal-ħidma ta' ċerti awtoritajiet nazzjonali u tagħti attenzjoni partikolari lil differenzi potenzjali eventwali bejn is-sistemi tal-pajjiżi; jistieden lill-Kummissjoni tindirizza rakkomandazzjonijiet ċari speċifiċi għall-pajjiż lill-awtoritajiet nazzjonali; jitlob lill-Kummissjoni tistabbilixxi djalogu strutturat mal-awtoritajiet nazzjonali u mal-Qorti tal-Awdituri biex issir ħidma kontinwa fuq it-tisħiħ tal-kapaċitajiet u l-iskambju tal-aħjar prattiki biex titjieb l-affidabbiltà tal-ħidma tal-awtoritajiet nazzjonali, u biex il-Parlament jinżamm infurmat bil-progress li jsir; jistieden lill-Kummissjoni toffri sostenn ulterjuri biex titjieb il-kooperazzjoni fl-ambitu tan-network Eurofisc; Itenni, f'dan ir-rigward, l-appell tiegħu lill-Kummissjoni sabiex tistabbilixxi sistema uniformi għall-ġbir ta' data komparabbli dwar l-irregolaritajiet u l-każijiet ta' frodi mill-Istati Membri bil-għan li tistandardizza l-proċess ta' rappurtar u tiżgura l-kwalità u l-komparabbiltà tad-data pprovduta; Dħul – frodi għad-dannu tar-riżorsi proprji Jinnota li 425 irregolarità ġew irrappurtati bħala frodi relatati mad-dħul fl-2019 – 21 % inqas mill-medja ta' ħames snin ta' 541 irregolarità fis-sena għall-perjodu 2015-2019; jinnota, barra minn hekk, li l-ammont affettwat tar-RPT stmat u stabbilit (EUR 80 miljun) fl-2019 huwa 19 % inqas mill-medja ta' ħames snin ta' EUR 98 miljun; jinnota li l-ispezzjoni min-naħa tas-servizzi ta' kontra l-frodi kienet l-aktar metodu li kellu suċċess biex jinqabdu l-każijiet frawdolenti; Jinnota li nqabdu u ġew rrappurtati 4 237 irregolarità bħala mhux frawdolenti għall-2019 – 6 % inqas mill-medja ta' ħames snin, u li l-ammont affettwat tar-RPT stmat u stabbilit kien EUR 397 miljun fl-2019, li huwa 3 % inqas mill-medja ta' ħames snin; jinnota, barra minn hekk, li l-irregolaritajiet mhux frawdolenti nqabdu prinċipalment permezz ta' kontrolli ta' wara r-rilaxx; Jenfasizza l-gravità tas-sitwazzjoni attwali rigward il-frodi li tinvolvi n-nuqqas ta' ħlas tal-VAT, b'mod partikolari l-hekk imsejħa frodi karusell; jistieden lill-Istati Membri kollha jipparteċipaw f'kull wieħed mill-oqsma ta' attività tal-Eurofisc sabiex jiġi ffaċilitat l-iskambju ta' informazzjoni għall-finijiet tal-ġlieda kontra l-frodi; Jinnota mir-Rapport dwar id-Diskrepanza tal-VAT tal-2020 li fl-2018 id-Diskrepanza tal-VAT tal-UE niżlet għal EUR 140 biljun u tista' tinżel għal inqas minn EUR 130 biljun fl-2019; jinsab imħasseb, madankollu, li d-diskrepanza tal-VAT tista' tilħaq il-EUR 164 biljun fl-2020 u jitlob lill-Kummissjoni tispjega fid-dettall jekk din iż-żieda kinitx, b'xi mod, relatata mal-pandemija tal-COVID-19; Jinsab imħasseb ħafna bil-impatt estensiv tal-frodi tal-VAT fuq il-baġit tal-UE kif ukoll fuq il-baġits nazzjonali; jidhirlu li huwa ferm importanti li tkun intensifikata l-ġlieda kontra l-akbar tip ta' frodi tal-VAT – frodi intra-Komunitarja b'negozjant nieqes (MTIC), li tikkorrispondi għal kost annwali stmat ta' EUR 40-60 biljun; jistieden lill-Kummissjoni tivvaluta l-punti ta' saħħa u ta' dgħufija tas-soluzzjonijiet potenzjali differenti biex tkun indirizzata l-frodi MTIC, partikolarment l-introduzzjoni ta' sistema ta' rappurtar diġitali f'ħin reali bbażat fuq it-tranżazzjonijiet żviluppat mir-riċerkaturi ("TX++") jew kombinazzjoni tas-sistema tal-VAT definittiva u rappurtar diġitali bbażat fuq it-tranżazzjonijiet f'ħin reali; Josserva li fl-2019 l-Istati Membri rrappurtaw 16-il miżura kontra l-frodi relatata mad-dħul: tmienja fil-qasam tal-frodi doganali, ħamsa fil-qasam tal-frodi tat-taxxa u tlieta li jirrigwardaw il-frodi kemm doganali kif ukoll tat-taxxa; josserva li l-Kummissjoni bdiet proċess ta' evalwazzjoni fl-2019 biex tiddetermina kemm ir-Regolament tal-Kunsill (KE) Nru 515/97 huwa utli fil-prevenzjoni tal-frodi doganali; Jinnota li bejn l-2017 u l-2019 il-Kummissjoni wettqet spezzjonijiet fuq il-post dwar l-istrateġija ta' kontroll fil-qasam tal-valur doganali fl-Istati Membri kollha u waslet għall-konklużjoni li l-interessi finanzjarji tal-Unjoni ma kinux protetti b'mod effikaċi, u dan wassal għal telf sinifikanti ta' RTP għall-baġit tal-UE; jinnota li l-OLAF ħareġ rapporti ta' investigazzjoni b'rakkomandazzjonijiet lil sitt Stati Membri li ma implimentawx b'mod sħiħ il-miżuri meħtieġa biex jindirizzaw is-sottovalutazzjoni frawdolenti b'mod konsistenti; jistieden lill-Kummissjoni tirrapporta lill-Parlament dwar l-Istati Membri li setgħu jikkostitwixxu eżempju validu ta' prattiki tajba li għandhom jiġu segwiti u dawk li fihom għad hemm sfidi sinifikanti; Josserva li, kif kien il-każ fl-2017 u fl-2018, fl-2019, il-pannelli solari kienu l-oġġetti l-aktar affettwati mill-frodi u mill-irregolaritajiet f'termini monetarji; jistieden lill-Kummissjoni tirrikonoxxi n-natura sistemika ta' tali frodi u jħeġġeġ bil-qawwa lill-Kunsill u lill-Istati Membri jieħdu azzjoni inċiżiva f'dan ir-rigward; Josserva li hemm dubji serji dwar l-akkuratezza tal-ammonti relatati mar-RPT (dazji doganali) trasferiti lill-baġit tal-UE mir-Renju Unit b'segwitu tal-investigazzjonijiet li għamel l-OLAF dwar is-sottovalutazzjoni frawdolenti fir-rigward tat-tessuti u taż-żraben impurtati miċ-Ċina fi tranżitu mir-Renju Unit u tal-investigazzjoni li għamlet il-Kummissjoni fil-qafas tal-ġestjoni tar-riżorsi proprji; jikkritika bis-saħħa l-fatt li r-Renju Unit għadu jirrifjuta li jqiegħed għad-dispożizzjoni tal-baġit tal-UE l-ammonti RPT nieqsa matul il-perjodu 2011-2017 (EUR 2,679 biljun gross); jilqa' pożittivament ir-rinviju min-naħa tal-Kummissjoni lill-Qorti tal-Ġustizzja, f'Marzu 2019, ta' każ ta' ksur fil-konfront tar-Renju Unit dwar it-telf ta' RPT minħabba importazzjonijiet sottovalutati; jitlob lill-Kummissjoni tirrapporta dwar kwalunkwe żvilupp f'dan ir-rigward; Jinsab imħasseb ħafna dwar ir-riżerva mhux kwantifikabbli miżmuma mid-Direttorat Ġenerali għall-Baġit (DĠ BUDG) tal-Kummissjoni għall-2019, li tindika li l-frodi relatati mas-sottovalutazzjoni għaddew parzjalment għal għand Stati Membri oħra b'ċerti riperkussjonijiet fuq il-ġbir tar-RPT li qegħdin jistennew kwantifikazzjoni definittiva; jinnota li l-Kummissjoni għamlet spezzjonijiet dwar is-sottovalutazzjoni fl-Istati Membri kollha u vverifikat l-organizzazzjoni tal-Istati Membri biex jindirizzaw il-kwistjonijiet relatati mas-sottovalutazzjoni, b'mod partikolari rigward it-tessuti u ż-żraben li ġejjin miċ-Ċina; josserva li s-sottovalutazzjoni ta' oġġetti impurtati fl-UE hija u se tibqa' theddida għad-dħul, u din tirrappreżenta problema sinifikanti li se jkollna nsibu tarfha fis-snin li ġejjin; jinnota li l-Kummissjoni se tagħti segwitu li dawn l-ispezzjonijiet u se żżomm lill-Istati Membri finanzjarjament responsabbli mit-telf potenzjali mġarrab; jinsab imħasseb li, skont il-kalkoli proviżorji, it-telf ta' RPT fl-2019 irrappreżenta 1 % tar-RPT totali għas-sena kkonċernata; jitlob lill-Kummissjoni tinforma fil-pront lill-Parlament bis-sejbiet u bil-konsegwenzi tal-ispezzjonijiet tagħha u bil-kalkoli ta' kwantifikazzjoni, ladarba dawn ikunu ġew finalizzati; Itenni li kombinazzjoni ta' metodi ta' qbid differenti (kontrolli fir-rilaxx, kontrolli ta' wara r-rilaxx u spezzjonijiet minn servizzi ta' kontra l-frodi u oħrajn) hija l-aktar mod effiċjenti biex jinqabdu l-frodi u li l-effiċjenza ta' kull metodu tiddependi mill-Istat Membru kkonċernat, mill-effiċjenza tal-koordinament tal-amministrazzjoni tiegħu u mill-kapaċità tas-servizzi rilevanti tal-Istat Membru li jikkomunikaw ma' xulxin; jistieden lill-Kummissjoni tinforma lill-Kunsill dwar l-Istati Membri li jistgħu jikkostitwixxi eżempju validu ta' prattiki tajba li għandhom jiġu segwiti u dawk li fihom għad hemm sfidi sinifikanti għal titjib; Jinnota li matul l-aħħar ħames snin, ir-rata ta' rkupru annwali fir-rigward tar-RPT varjat bejn 52 % u 66 %, u li r-rata ta' rkupru għall-każijiet irrappurtati fl-2019 bħalissa hija madwar 57 %; jinnota li d-differenzi fir-riżultati tal-irkupru fost l-Istati Membri jistgħu jinqalgħu minn fatturi bħat-tip ta' frodi jew irregolarità jew it-tip ta' debitur involut; jinnota li, minn Marzu 2020, ir-rata kumplessiva ta' rkupru kienet 61 % għas-snin kollha bejn l-1989 u l-2019; itenni l-appell tiegħu lill-Kummissjoni biex kull sena tirrapporta l-ammont tar-riżorsi proprji tal-UE rkuprati, skont ir-rakkomandazzjonijiet ifformulati mill-OLAF, u tinforma lill-awtorità ta' kwittanza bl-ammonti li għad iridu jiġu rkuprati; Frodi fir-rigward tan-nefqa Jinnota li kien hemm fl-2019 l-irregolaritajiet relatati man-nefqa rrappurtati bħala frawdolenti kienu 514, b'total ta' EUR 381,4 miljun (li jirrappreżentaw 0,3 % tal-pagamenti tal-2019); Jinnota li fl-2019 l-irregolaritajiet relatati man-nefqa rrappurtati bħala mhux frawdolenti kienu 6 550, li jirrappreżentaw 0,5 % tal-pagamenti tal-2019; Josserva li, għal dak li għandu x'jaqsam mal-politika agrikola komuni (PAK), l-irregolaritajiet maqbuda kienu kkonċentrati f'għadd żgħir ta' Stati Membri, l-aktar fil-każ tal-irregolaritajiet frawdolenti, u dan jissuġġerixxi li approċċi differenti fir-rigward tal-użu tad-dritt kriminali għall-protezzjoni tal-baġit tal-UE jew tal-prattiki ta' rappurtar ta' frodi suspetti jistgħu jkunu fatturi sinifikanti wara d-differenzi bejn l-Istati Membri; josserva li, filwaqt li l-ammonti finanzjarji kumplessivi kienu relattivament stabbli fl-2019, dawk relatati mal-appoġġ dirett żdiedu u dawk relatati mal-iżvilupp rurali naqsu; jinnota, b'mod partikolari, li fil-qasam tal-appoġġ dirett, il-biċċa l-kbira tal-irregolaritajiet maqbuda tirrigwarda l-użu ta' dokumenti jew talbiet għall-għajnuna ffalsifikati, filwaqt li fis-settur tal-iżvilupp rurali ħafna mill-irregolaritajiet maqbuda kienu relatati mal-implimentazzjoni; jinsab inkwetat li l-ħolqien ta' kundizzjonijiet artifiċjali biex jinkiseb appoġġ finanzjarju huwa tip ta' frodi komuni fis-settur tal-appoġġ dirett, li jindika modus operandi fl-ambitu tal-irregolaritajiet frawdolenti li tqajjem kwistjonijiet etiċi u ta' integrità; josserva li kien hemm tnaqqis sinifikanti fl-irregolaritajiet frawdolenti fl-iżvilupp rurali minħabba waqgħa fil-qbid relatat mal-perjodu ta' programmazzjoni 2007-2013, bi qbil maċ-ċiklu ta' ħajja tal-programmazzjoni, u ta' bidu bil-mod tal-qbid relatat mal-perjodu ta' programmazzjoni 2014-2020, u li għadd akbar ta' irregolaritajiet frawdolenti u mhux frawdolenti baqa' jinqabad fl-iżvilupp rurali meta mqabbel mal-appoġġ dirett; jevidenzja madankollu li l-miżuri tas-suq irreġistraw l-ogħla rata ta' qbid tal-frodi (FDR) (0,87 %), korrispondenti għal aktar minn erba' darbiet dik għall-iżvilupp rurali fir-rigward tal-irregolaritajiet frawdolenti, filwaqt li għall-irregolaritajiet mhux frawdolenti ġiet irreġistrata rata ta' qbid ta' irregolaritajiet (IDR) ta' kważi d-doppju ta' dik għall-iżvilupp rurali; jinnota barra minn hekk li, skont ir-rapporti annwali tal-Qorti tal-Awdituri għall-2017, il-mod li bih il-fondi jiġu żborżati għandu impatt fuq ir-riskju ta' żball u li, b'mod partikolari, l-iżbalji kienu prinċipalment limitati għar-rimborżi tal-ispejjeż, filwaqt li r-r-rata ta' żball għal pagamenti bbażati fuq drittijiet kienet taħt is-soll ta' materjalità tagħna ta' 2 %; Itenni l-appell tiegħu għall-introduzzjoni ta' ammonti massimi tal-pagamenti li persuna fiżika tista' tirċievi mill-ewwel u mit-tieni pilastru tal-PAK kif ukoll għall-fondi ta' koeżjoni; huwa tal-fehma li l-ammonti massimi stabbiliti għal kull persuna fiżika huma ħafna aktar diffiċli biex jiġu evitati; ifakkar li l-benefiċjarji jistgħu jagħmlu xissjoni b'mod artifiċjali tal-kumpaniji tagħhom jew joħolqu kumpaniji addizzjonali li kollha jistgħu jirċievu l-ammont massimu ta' finanzjament biex b'hekk jaħarbu l-limitu stabbilit għal kull persuna ġuridika; jilqa' favorevolment l-intenzjonijiet tal-proposta għall-PAK li l-kumpaniji kollha li jappartjenu għall-istess grupp jingħaddu bħala benefiċjarju wieħed; iqis madankollu li dawn l-isforzi mhumiex biżżejjed peress li strutturi ta' kumpaniji opaki u ferm kumplessi, li spiss jinvolvu entitajiet preżenti f'aktar minn Stat Membru u/jew pajjiż terz wieħed, jagħmluha diffiċli ħafna li jiġi żgurat li l-kumpaniji kollha li jappartjenu għall-istess grupp jiġu identifikati bħala tali u fil-fatt jiġu ttrattati bħala benefiċjarju wieħed u joffru wkoll opportunitajiet oħrajn biex jaħarbu mir-restrizzjonijiet; jistieden lill-Kummissjoni tinkludi fir-proposta ta' reviżjoni tar-Regolament Finanzjarju proposti relatati mal-ammonti massimi għal kull persuna fiżika tal-fondi PAK u tal-fondi ta' koeżjoni; Itenni t-tħassib tiegħu li s-sussidji tal-PAK ikomplu jinċentivaw il-ħtif tal-art minn strutturi kriminali u oligarkiċi; itenni l-appell urġenti tiegħu lill-Kummissjoni biex tistabbilixxi mekkaniżmu ta' lmenti għall-bdiewa u għall-SMEs li jħabbtu wiċċhom ma' ħtif tal-art, imġiba ħażina gravi min-naħa tal-awtoritajiet nazzjonali, trattament irregolari jew mhux oġġettiv fis-sejħiet għal offerti jew fid-distribuzzjoni ta' sussidji, pressjoni jew intimidazzjoni minn strutturi kriminali, kriminalità organizzata jew strutturi oligarkiċi jew ksur gravi ieħor tad-drittijiet fundamentali tagħhom sabiex jressqu lment direttament lill-Kummissjoni; jilqa' pożittivament il-fatt li mekkaniżmu ta' lmenti bħal dan ġie propost għar-regolament il-ġdid tal-PAK; Jinnota l-kumplessità tal-analiżi tad-data relatata mal-politika ta' koeżjoni u tad-diversi fażijiet tal-perjodu ta' programmazzjoni 2007-2013; jinnota li l-ammonti finanzjarji rrappurtati huma notevolment aktar baxxi meta mqabbla mal-2018, sena eċċezzjonali, imma t-tendenza tagħhom, bħala medja, hija lejn 'il fuq għall-fondi ta' koeżjoni; jissottolinja l-importanza tal-kooperazzjoni mal-awtoritajiet ġudizzjarji u jisħaq fuq il-bżonn li tingħata attenzjoni akbar lit-tnaqqis mhux mistenni, fl-2019, tal-ammonti finanzjarji tal-irregolaritajiet kemm frawdolenti kif ukoll mhux frawdolenti, u, bl-esklużjoni tal-każijiet "eċċezzjonali", għall-perjodu ta' programmazzjoni 2014-2020 f'dawk li huma l-ammonti finanzjarji involuti fl-irregolaritajiet frawdolenti għall-fondi kollha u b'mod partikolari għall-Fond Ewropew għall-Iżvilupp Reġjonali; jisħaq fuq il-bżonn urġenti li l-Kummissjoni, l-OLAF u l-UPPE jinvestigaw fil-fond jekk il-mudelli ta' rappurtar differenti użati fl-Istati Membri f'termini ta' tendenza biex jinqabdu irregolaritajiet frawdolenti li jinvolvu ammonti finanzjarji għoljin huma b'xi mod jew ieħor marbuta ma' kunflitti ta' interess possibbli tal-partijiet ikkonċernati fl-Istati Membri jew anki ma' attivitajiet kriminali; Jinsab imħasseb ħafna bir-rapporti fil-mezzi ta' komunikazzjoni dwar l-użu mill-ġdid għal finijiet differenti ta' investimenti infrastrutturali kofinanzjati mill-UE wara l-perjodu minimu meħtieġ ta' tliet snin jew ħamsa; jiddispjaċih bl-allegazzjonijiet ta' frodi u arrikkiment personali marbuta ma' dan l-użu mill-ġdid għal finijiet differenti; jiddispjaċih li l-Kummissjoni ma rnexxilhiex tipprovdi informazzjoni addizzjonali biex tneħħi d-dubji li kien għad fadal; jilqa' favorevolment l-intenzjoni tal-Kummissjoni li tagħti segwitu adegwat lil dawn l-allegazzjonijiet u jistedinha tirrapporta l-konklużjonijiet tagħha lill-Parlament; jistieden ukoll lill-Kummissjoni tanalizza f'liema Stati Membri hemm problemi gravi ta' użu mill-ġdid għal finijiet differenti tal-proġetti infrastrutturali kofinanzjati mill-UE; Iqis li r-rekwiżit ta' durabbiltà minima legali ta' bejn tlieta u ħames snin huwa qasir wisq meta jitqiesu l-ammonti sinifikanti ta' kofinanzjament u l-lonġevità ta' tali proġetti; jiddispjaċih dwar il-fatt li l-koleġiżlaturi ma ddeċidewx li jintroduċu rekwiżiti itwal ta' durabbiltà matul ir-reviżjoni tar-Regolament dwar Dispożizzjonijiet Komuni; jinnota li hemm differenzi sinifikanti bejn ir-regoli nazzjonali tal-Istati Membri dwar id-durabbiltà tal-investimenti fl-infrastruttura u l-għoti ta' skop ġdid prematur; Jistieden lill-Kummissjoni twettaq analiżi bir-reqqa tar-regoli nazzjonali differenti dwar id-durabbiltà tar-rekwiżiti ta' approprjazzjoni ta' investimenti kofinanzjati u l-għoti ta' skop ġdid prematur, kemm għall-infrastruttura kif ukoll għat-tagħmir, b'enfasi partikolari fuq jekk ir-regoli nazzjonali jmorrux lil hinn mir-rekwiżiti minimi tal-UE; jistieden lill-Kummissjoni tirrapporta s-sejbiet tagħha lill-Parlament; Itenni r-rekwiżiti ta' trasparenza għall-PAK u għall-politika ta' koeżjoni, li jobbligaw lill-awtoritajiet responsabbli tal-Istati Membri jżommu għad-dispożizzjoni tal-pubbliku lista tal-benefiċjarji finali; jistieden bis-sħiħ lill-Istati Membri jippubblikaw tali data f'format uniformi li jista' jinqara mill-magni u jiżguraw l-interoperabbiltà tal-informazzjoni; jitlob li l-Kummissjoni tiġbor u taggrega d-data u tippubblika listi tal-ikbar benefiċjarji minn kull fond f'kull Stat Membru; Jinnota li fost l-irregolaritajiet frawdolenti identifikati fl-2019, l-azzjonijiet relatati mal-infrastruttura tas-saħħa kienu affettwati minn ksur tar-regoli tal-akkwist pubbliku, bl-aktar kwistjonijiet komuni identifikati jkunu relatati mad-dokumenti ta' prova: 15-il Stat Membru rrapportaw irregolaritajiet f'azzjonijiet relatati mal-infrastruttura tas-saħħa u sebgħa minnhom ukoll identifikaw frodi; jinnota li n-nuqqas ta' rappurtar ta' irregolaritajiet f'dan il-qasam minn Stati Membri oħra mhuwiex indikazzjoni li dawn ma kinux affettwati minn tali riskji u jistieden lill-Kummissjoni, lill-OLAF u lill-UPPE jiżguraw li l-attivitajiet frawdolenti, speċjalment dawk relatati mal-ġlieda kontra l-pandemija tal-COVID-19, ma jibqgħux mhux solvuti; Jinsab imħasseb dwar rapporti kontinwi mill-Qorti tal-Awdituri u mill-Kummissjoni dwar dgħufijiet persistenti fl-akkwist pubbliku f'diversi Stati Membri; jistieden lill-Kummissjoni twettaq analiżi bir-reqqa tal-Istati Membri li għandhom dgħufijiet notevoli dwar ir-raġunijiet sottostanti għal dawn u tispeċifika b'mod preċiż sa liema punt dawn huma minħabba żbalji formali jew frodi u korruzzjoni sistemiċi; huwa tal-fehma li żbalji formali żgħar jeħtieġ li jiġu ttrattati b'mod differenti u li l-Kummissjoni għandha tiffoka aktar fuq il-kwistjonijiet l-aktar severi, bħall-manipulazzjonijiet intenzjonali tal-kriterji tal-offerti biex jiġu ffavoriti l-applikazzjonijiet ta' ċerti offerenti jew offerenti uniċi, il-korruzzjoni relatata mal-għażla tal-offerent, il-kunflitti ta' interess u użu ħażin frawdolenti ieħor; Jindika li hija essenzjali trasparenza totali fil-kontabbiltà tan-nefqa, speċjalment fir-rigward ta' xogħlijiet ta' infrastruttura ffinanzjati direttament minn fondi tal-UE jew minn strumenti finanzjarji; jistieden lill-Kummissjoni tagħti liċ-ċittadini tal-UE aċċess sħiħ għall-informazzjoni dwar il-proġetti kofinanzjati; Jenfasizza l-ħtieġa li jkun hemm trasparenza sħiħa meta jitqiesu t-trasferimenti u s-self previsti fi ħdan il-Faċilità għall-Irkupru u r-Reżiljenza u jistieden lill-Kummissjoni tipprevedi li l-Parlament ikollu aċċess sħiħ għall-informazzjoni; Jistieden lill-Kummissjoni żżid il-ħidma tagħha għall-prevenzjoni u l-identifikazzjoni tal-frodi biex tiżgura li l-flus tal-UE jkomplu jaslu għand il-benefiċjarji intenzjonati u joffru benefiċċji li jkunu effettivi u li jistgħu jiġu evalwati għall-ħajja taċ-ċittadini; Id-diġitalizzazzjoni bħala mezz ta' protezzjoni tal-interessi finanzjarji tal-UE Jenfasizza li livell ogħla ta' diġitalizzazzjoni, interoperabbiltà u armonizzazzjoni tar-rappurtar, il-monitoraġġ u l-awditjar fl-Unjoni missha ilha li saret u hija indispensabbli minħabba n-natura transfruntiera ta' użu ħażin, frodi, approprjazzjonijiet ħżiena, kunflitti ta' interess, finanzjament doppju u problemi sistemiċi oħra; jinsab imħasseb, barra minn hekk, dwar il-kontrolli fuq l-istrumenti finanzjarji ġestiti mill-intermedjarji u dwar id-dgħufijiet li dehru fil-verifiki tal-uffiċċji reġistrati tal-benefiċjarji; itenni l-ħtieġa li l-iżborż ta' fondi diretti u indiretti jsir bil-kundizzjoni li tiġi żvelata data dwar is-sjieda effettiva mill-benefiċjarji u mill-intermedjarji finanzjarji; Jiddispjaċih għall-fatt li, skont ir-regoli attwali, in-nuqqas ta' informazzjoni dwar l-istrutturi tas-sjieda u s-sidien benefiċjarji ta' kumpaniji u gruppi ta' kumpaniji qiegħed jikkontribwixxi b'mod sinifikanti għan-nuqqas ta' ċarezza dwar kif il-fondi huma attwalment imqassma u dan qiegħed ixekkel l-identifikazzjoni aktar effiċjenti tal-irregolaritajiet; jenfasizza, għal darb' oħra, l-importanza kruċjali ta' data komprensiva, affidabbli u komparabbli għall-kontroll effiċjenti, effikaċi u f'waqtu tal-infiq tal-UE u l-protezzjoni ta' flus il-kontribwenti Ewropej; Itenni l-appell urġenti tiegħu lill-Kummissjoni biex tipproponi bażi ġuridika fir-Regolament Finanzjarju għall-ħolqien ta' sistema diġitali interoperabbli ta' rappurtar u monitoraġġ li tippermetti rappurtar f'waqtu, uniformi u standardizzat mill-awtoritajiet tal-Istati Membri fil-qasam tal-ġestjoni kondiviża; jinkoraġġixxi l-użu obbligatorju tal-għodod eżistenti ta' estrazzjoni tad-data u ta' klassifikazzjoni b'punteġġ tar-riskji, bħal Arachne, bħala wieħed mill-elementi tas-sistema ippjanata ta' rappurtar u monitoraġġ; jissottolinja li tali sistema interoperabbli ta' rappurtar u monitoraġġ tippermetti mhux biss l-identifikazzjoni aktar bikrija u aktar effiċjenti ta' użu ħażin, frodi, miżapproprijazzjonijiet, kunflitti ta' interess, finanzjament doppju u problemi sistemiċi oħra, iżda tippermetti wkoll ħarsa ġenerali komprensiva ta' kif il-fondi tal-UE qegħdin jiġu effettivament imqassma u ta' konċentrazzjonijiet potenzjalment mhux intenzjonati f'idejn ftit benefiċjarji oligarkiċi jew saħansitra kriminali aħħarin; Ifakkar li din is-sistema m'għandhiex twassal biex l-awtoritajiet nazzjonali jitgħabbew wisq bil-burokrazija jew li tinħoloq konġestjoni ta' data; jistieden lill-Kummissjoni biex tiddetermina liema indikaturi u data huma verament rilevanti, meħtieġa u proporzjonati għall-finijiet ta' awditjar u kontroll u tilħaq l-għanijiet ta' programmazzjoni maħsuba, u biex tnaqqas l-għadd ta' indikaturi u stadji importanti li jeħtieġ jiddaħħlu fis-sistema; Jinnota li s-sistema ta' identifikazzjoni bikrija u ta' esklużjoni (EDES), stabbilita bl-Artikolu 135 tar-Regolament Finanzjarju, għandha tiżgura sanzjonijiet effettivi fuq persuni jew entitajiet mhux affidabbli billi teskludihom mill-proċeduri ta' għoti u ta' akkwist iffinanzjati mill-baġit tal-UE u billi timponi penali finanzjarji; jiddispjaċih għall-fatt li l-bażi tad-data telenka biss ftit operaturi ekonomiċi – sitta sa Mejju 2021; jappella lill-Kummissjoni biex tirrieżamina l-kriterji bil-ħsieb li tnaqqas il-kumplessità u tagħmel l-EDES aktar applikabbli fil-prattika; Jitlob lill-Kummissjoni tikkunsidra l-estensjoni tal-EDES biex din tapplika għall-fondi taħt ġestjoni kondiviża, b'rispett għall-prinċipji tal-proporzjonalità u l-adegwatezza, fil-proposta tagħha għar-reviżjoni tar-Regolament Finanzjarju; iħeġġeġ lill-Istati Membri u lill-Kummissjoni jiżguraw interoperabbiltà akbar tal-bażijiet tad-data Ewropej u nazzjonali eżistenti u l-għodod tal-estrazzjoni tad-data; jirrikonoxxi li l-Kontrollur Ewropew għall-Protezzjoni tad-Data ma jqis li hemm ebda kwistjoni ġenerali dwar il-protezzjoni tad-data biex tiġi stabbilita tali interoperabbiltà, dment li jkun hemm bażi ġuridika ċara biex isir dan; Jilqa' r-regoli attwali dwar akkwist-e, li jistipulaw li l-opportunitajiet ta' offerti jridu jiġu ppubblikati fit-Tenders Electronic Daily (TED), id-dokumenti tal-akkwist iridu jkunu aċċessibbli elettronikament b'hyperlinks inklużi fl-avviżi TED, l-operaturi ekonomiċi jridu jippreżentaw offerti b'mod elettroniku u l-awtoritajiet kontraenti jridu jaċċettaw fatturi elettroniċi; Josserva li l-akkwist pubbliku għaddej minn trasformazzjoni diġitali; jilqa' l-proċess ta' tfassil mill-ġdid tal-akkwist pubbliku li jinkludi t-teknoloġiji diġitali; huwa tal-fehma li din ir-riforma għandha tmur lil hinn minn sempliċi tranżizzjoni lejn għodod elettroniċi u għandha tinkludi diversi fażijiet qabel u wara l-għoti; jinsisti li dawn ir-riformi għandhom jippermettu wkoll li approċċi bbażati fuq id-data jiġu integrati f'diversi stadji tal-proċess ta' akkwist; jistieden lill-Kummissjoni tagħti attenzjoni partikolari lill-ftehimiet qafas mogħtija permezz ta' proċeduri ta' akkwist pubbliku, billi l-frodi u l-korruzzjoni relatati huma riskju akbar għall-interessi finanzjarji tal-Unjoni; Josserva li ż-żieda fid-diġitalizzazzjoni tas-servizzi pubbliċi u regoli ta' trasparenza mtejba jfissru li aktar informazzjoni dwar il-finanzi pubbliċi tal-UE hija disponibbli f'formati elettroniċi; jinnota, barra minn hekk, li l-kapaċità tal-informatika u s-software attwalment disponibbli jippermettu li jiġi pproċessat ammont kbir ta' data kumplessa f'perjodu ta' żmien relattivament qasir, li joħloq potenzjal ġdid għad-detezzjoni tal-frodi bl-użu ta' tekniki speċjalizzati tal-analitika tad-data bħall-big data, l-estrazzjoni tad-data u t-teknoloġiji tal-IA dwar id-data miftuħa; jemmen li l-abbundanza ta' data miftuħa hija opportunità biex jiġi appoġġjat il-ħolqien ta' "sistemi ta' reputazzjoni" affidabbli li jistgħu jgħinu fil-prevenzjoni ta' attivitajiet kriminali; jitlob lill-Kummissjoni biex twettaq analiżi sistemika biex tinvestiga kif it-teknoloġiji l-ġodda qegħdin jintużaw fil-qasam tad-detezzjoni u l-prevenzjoni tal-frodi, biex tivvaluta l-limitazzjonijiet tagħhom u biex tfassal proposti dwar kif jista' jittejjeb l-użu tagħhom; L-Istrateġija l-Ġdida tal-Kummissjoni Kontra l-Frodi Jilqa' l-Istrateġija l-ġdida tal-Kummissjoni Kontra l-Frodi li ġiet adottata fid-29 ta' April 2019; jilqa' l-politika ta' tolleranza żero lejn il-frodi; jilqa' l-introduzzjoni mill-ġdid tas-sorveljanza korporattiva ta' kwistjonijiet ta' frodi tal-Kummissjoni billi l-OLAF jingħata rwol konsultattiv u superviżorju aktar b'saħħtu; ifakkar li l-istrateġija tipprevedi pjan ta' azzjoni vinkolanti għas-servizzi tal-Kummissjoni u l-aġenziji eżekuttivi biss, minkejja l-fatt li l-parti l-kbira tar-responsabbiltajiet huma tal-Istati Membri; jitlob approċċ unifikat li għandu jinkludi wkoll l-Istati Membri; Jistieden lill-Kummissjoni tikkunsidra li tirrevedi l-Istrateġija l-ġdida tagħha Kontra l-Frodi biex tirrifletti bis-sħiħ l-operazzjonalizzazzjoni tal-UPPE u r-rwol tiegħu fil-ġlieda kontra l-frodi; Jisħaq fuq l-importanza li tingħata prijorità lill-iżvilupp u l-istabbiliment ta' strateġiji nazzjonali kontra l-frodi (NAFS) mill-Istati Membri kollha, inkluż fid-dawl tal-isfidi l-ġodda miġjuba mill-kriżi tal-COVID-19 u l-pjanijiet għall-irkupru u r-reżiljenza; jinsab imħasseb ħafna li skont is-segwitu għall-2018, 10 Stati Membri biss irrapportaw li adottaw jew jaġġornaw NAFS u kkomunikawhom lill-OLAF, filwaqt li 17-il Stat Membru għadhom ma adottawx waħda, b'erbgħa biss minnhom jikkunsidraw li jadottaw jew iħejju strateġija ġdida; jistieden lill-Istati Membri li għadhom ma adottawx NAFS biex jagħmlu dan mingħajr aktar dewmien żejjed; jistieden lill-Kummissjoni tivvaluta n-NAFS li ġew adottati, teżamina għaliex l-Istati Membri għadhom lura fil-proċess ta' adozzjoni tagħhom u tħeġġeġ lill-Istati Membri li fadal biex javvanzaw bl-adozzjoni; L-Uffiċċju Ewropew Kontra l-Frodi (OLAF) Jilqa' l-ftuħ tan-negozjati fl-2019 dwar ir-reviżjoni tar-Regolament dwar l-OLAF fir-rigward tal-kooperazzjoni mal-UPPE u l-effikaċja tal-investigazzjonijiet tal-OLAF; jilqa' d-dħul fis-seħħ tar-Regolament rivedut (UE, Euratom) 2020/2223 f'Jannar 2021, li jsaħħaħ b'mod sinifikanti r-rwol tal-OLAF u jwitti t-triq għal kollaborazzjoni bla xkiel mal-UPPE; jinnota li r-regoli l-ġodda jinkludu definizzjoni ċara tar-rwoli komplementari taż-żewġ uffiċċji, regoli ċari dwar kif jiġu rrapportati l-każijiet, u jtejbu kif l-OLAF jista' jwettaq l-investigazzjonijiet proprji; jirrikonoxxi li l-qafas legali l-ġdid jagħmel lill-OLAF aktar effikaċi billi jarmonizza r-regoli għall-kontrolli u l-ispezzjonijiet fuq il-post, jippermetti lill-OLAF jaċċessa informazzjoni dwar il-kontijiet bankarji permezz tal-awtoritajiet kompetenti nazzjonali, isaħħaħ ir-regoli li jirregolaw il-ħidma tas-servizzi ta' koordinazzjoni kontra l-frodi fl-Istati Membri u jipprovdi garanziji aħjar għal dawk ikkonċernati mill-investigazzjonijiet tal-OLAF permezz tal-ħolqien ta' kontrollur; Iqis li s-setgħat imsaħħa għall-OLAF, it-tnedija tal-UPPE u l-koordinazzjoni tal-ħidma fis-sistema kollha tal-UE kontra l-frodi għall-identifikazzjoni, l-investigazzjoni u l-prosekuzzjoni tal-frodaturi huma pass kbir 'il quddiem fil-protezzjoni tal-interessi finanzjarji tal-UE; jilqa', f'dan ir-rigward, il-konklużjoni ta' arranġamenti ta' ħidma bejn l-UPPE, il-Eurojust u l-Europol, li jistabbilixxu r-regoli ta' kooperazzjoni u kif il-korpi tal-UE ser jaħdmu flimkien fil-ġlieda kontra reati li jaffettwaw l-interessi finanzjarji tal-Unjoni Ewropea; Itenni l-valutazzjoni tiegħu dwar l-importanza tal-investigazzjonijiet tal-OLAF u r-rwol tiegħu fil-koordinazzjoni tal-isforzi biex jiġu protetti l-interessi finanzjarji tal-UE u tiġi miġġielda l-frodi; Ifakkar li l-OLAF inħoloq mhux biss għal investigazzjonijiet interni iżda wkoll biex jappoġġja l-Istati Membri f'investigazzjonijiet esterni; jenfasizza li wara l-ħolqien tal-UPPE, l-OLAF ser jibqa' l-uniku uffiċċju responsabbli għall-protezzjoni tal-interessi finanzjarji tal-UE fl-Istati Membri li għażlu li ma jaderux mal-UPPE; ifakkar li filwaqt li l-prinċipju tas-sussidjarjetà jipprevjeni lill-OLAF milli jniedi investigazzjonijiet meta l-Istati Membri jkunu f'pożizzjoni aħjar biex jaġixxu, dan ma jeskludix lill-OLAF milli jwettaq analiżi ta' każijiet, tendenzi u xejriet rikorrenti u dwar kif il-kapaċità tiegħu li jidentifika dawn il-fenomeni wasslet għal kooperazzjoni msaħħa u azzjonijiet ta' suċċess; Jemmen bis-sħiħ li l-OLAF jeħtieġ li jiġi msaħħaħ b'mezzi baġitarji u ta' persunal biex ikun kompletament kapaċi jwettaq id-dmirijiet tiegħu dwar il-prevenzjoni u l-investigazzjoni, b'mod partikolari fl-Istati Membri li ma jipparteċipawx fl-UPPE; jissottolinja l-importanza li jiġi żgurat li l-OLAF jibqa' sieħeb b'saħħtu u funzjonali għalkollox għall-UPPE; jisħaq fuq il-fatt li l-kooperazzjoni futura bejn l-OLAF u l-UPPE għandha tkun ibbażata fuq kooperazzjoni mill-qrib, skambju effiċjenti ta' informazzjoni u komplementarjetà, filwaqt li jiġu evitati d-duplikazzjonijiet jew kompetenzi konfliġġenti; Itenni l-fatt li l-mandat tal-OLAF huwa li jgħin fit-tfassil u l-iżvilupp ta' metodi għall-prevenzjoni u l-ġlieda kontra l-frodi, il-korruzzjoni u kwalunkwe attività illegali oħra li taffettwa l-interessi finanzjarji tal-Unjoni; ifakkar li wieħed mill-elementi ewlenin tal-mandat tal-OLAF huwa li jippromwovi u jikkoordina, mal-Istati Membri u bejniethom, il-kondiviżjoni tal-esperjenza operattiva u tal-aħjar prattiki proċedurali dwar il-protezzjoni tal-interessi finanzjarji tal-Unjoni; jiddispjaċih għall-fatt, għalhekk, li fir-Rapport PIF ma ngħatat b'mod espliċitu ebda valutazzjoni tar-riżultati investigattivi tal-OLAF dwar in-nefqa; jistieden lill-OLAF jipprovdi gwida u pariri tanġibbli lill-Istati Membri u lill-Kummissjoni abbażi tal-analiżi tal-esperjenza investigattiva tiegħu; Jinnota l-arranġament amministrattiv għall-iskambju tal-informazzjoni u l-kooperazzjoni bejn l-OLAF u l-Qorti Ewropea tal-Awdituri ffirmat fl-2019 u jilqa' l-kooperazzjoni aktar strutturata bejn il-Qorti Ewropea tal-Awdituri u l-OLAF; Jilqa' l-ftehim bejn l-OLAF u l-koleġiżlaturi, b'kooperazzjoni mill-qrib mas-servizzi tal-Kummissjoni, biex jiġu inklużi dispożizzjonijiet standard dwar il-protezzjoni tal-interessi finanzjarji tal-Unjoni fil-leġiżlazzjoni kollha dwar il-programmi ta' nfiq għal wara l-2020, armonizzati skont il-qasam; L-Uffiċċju tal-Prosekutur Pubbliku Ewropew (UPPE) Jilqa' l-ħatra ta' Laura Codruța Kövesi bħala Kap Prosekutur Ewropew fl-2019 u t-tnedija tal-operazzjonijiet tal-UPPE fl-1 ta' Ġunju 2021; jiddispjaċih dwar il-fatt li d-data li fiha l-UPPE kellu jibda jopera kellha tiġi posposta diversi drabi minħabba nuqqas ta' riżorsi finanzjarji u umani u minħabba dewmien kbir fil-ħatra ta' prosekuturi Ewropej u delegati f'xi Stati Membri; jitlob lill-Kummissjoni żżid ir-riżorsi finanzjarji u tal-persunal tal-UPPE biex dan ikun jista' jindirizza l-isfidi li ser jirriżultaw mill-infiq tal-fond ta' rkupru li huwa eċċezzjonalment kbir; Jinnota li l-proċedura ta' ħatra tal-prosekuturi Ewropej delegati tnediet fl-2019 u tlestiet fl-2020, b'22 prosekutur Ewropew jieħdu l-ġurament tagħhom quddiem il-Qorti tal-Ġustizzja fit-28 ta' Settembru 2020; jiddispjaċih dwar in-nuqqas ta' nominazzjonijiet ta' prosekuturi delegati Ewropej, b'mod partikolari mis-Slovenja, li kkanċellat il-proċess ta' ħatra tagħha, kif ukoll id-dewmien konsiderevoli f'ħafna Stati Membri oħra; jinnota li l-Kap Prosekutur Kövesi tinsab imħassba ħafna dwar in-"nuqqas ċar ta' kooperazzjoni sinċiera" tas-Slovenja wara dewmien fir-reklutaġġ tal-prosekuturi delegati tagħha; iħeġġeġ lill-Kummissjoni timmonitorja b'mod strett l-Istati Membri li għadhom ma nnominawx il-prosekuturi delegati Ewropej tagħhom jew li ma adattawx il-leġiżlazzjoni nazzjonali tagħhom għall-operazzjonalizzazzjoni tal-UPPE, fejn meħtieġ, billi tissospendi l-finanzjament tagħhom abbażi tal-Artikolu 63(2) u (8) tar-Regolament Finanzjarju u r-regoli speċifiċi għas-settur u/jew billi tniedi proċedimenti ta' vjolazzjoni; jinnota, barra minn hekk, li sa tmiem l-2019, 18-il Stat Membru kienu nnotifikaw lill-Kummissjoni li kienu inkorporaw id-Direttiva PIF fil-liġi nazzjonali; jistieden lill-Kummissjoni tagħmel l-almu tagħha biex tinċentiva lill-Istati Membri kollha biex jingħaqdu mal-UPPE u jħeġġeġ lill-ħames Stati Membri li għadhom ma ngħaqdux biex jagħmlu dan mingħajr dewmien żejjed; Ifakkar li skont id-Deċiżjoni ta' Implimentazzjoni tal-Kunsill (UE) 2018/1696, il-bord tal-għażla għall-ħatra tal-prosekuturi Ewropej jevalwa l-kandidati u jipprovdi lill-Kunsill klassifikazzjoni għall-konsiderazzjoni tiegħu iżda li, skont id-Deċiżjoni ta' Implimentazzjoni, mhix vinkolanti; ifakkar li fil-każ tal-kandidati nnominati mill-Belġju, il-Bulgarija u l-Portugall, il-Kunsill ma segwiex l-ordni ta' preferenza tal-bord tal-għażla; ifakkar li fis-27 ta' Lulju 2020, l-Awstrija, l-Estonja, il-Lussemburgu u n-Netherlands ippubblikaw dikjarazzjoni li tistqarr li "trid tiġi evitata kompetizzjoni bejn il-klassifikazzjonijiet tal-bordijiet tal-għażla nazzjonali u l-klassifikazzjoni tal-bord tal-għażla Ewropew, bir-riskju li jitnaqqas il-komponent Ewropew tal-proċedura ta' ħatra"; Jenfasizza bi tħassib kbir in-nuqqas ta' Malta li tinnomina tliet kandidati xierqa għall-Kulleġġ tal-Prosekuturi Ewropej, u b'hekk dewmet it-tlestija tal-kulleġġ; jesprimi tħassib partikolari, barra minn hekk, dwar ir-rapporti fil-midja li l-Gvern Portugiż ipprovda lill-Kunsill b'informazzjoni żbaljata dwar it-titolu u l-esperjenza tal-kandidat li ġie kklassifikat fit-tieni post mill-bord tal-għażla Ewropew u eventwalment ġie maħtur bħala l-prosekutur Ewropew Portugiż; jesprimi tħassib ulterjuri dwar il-fatt li wieħed mill-kandidati Belġjani li ma ntgħażilx ressaq ilment dwar il-proċedura tal-għażla quddiem il-Qorti tal-Ġustizzja; jiddispjaċih dwar il-fatt li dawn il-kwistjonijiet ħadu preċedenza fuq il-formazzjoni tal-Kulleġġ tal-Prosekuturi Ewropej u jistieden lill-Istati Membri involuti jipprovdu lill-Parlament bl-informazzjoni u d-dokumentazzjoni kollha meħtieġa biex jivvaluta bis-sħiħ il-leġittimità tal-proċess tal-għażla; Ifakkar li l-prosekuturi Ewropej u delegati jeħtiġilhom ikunu indipendenti u li kull suspett ta' intervent minn gvern nazzjonali favur kandidat kontra r-rakkomandazzjoni mill-bord tal-għażla Ewropew ikollu riperkussjonijiet gravi u negattivi fuq ir-reputazzjoni, l-integrità u l-indipendenza tal-UPPE bħala istituzzjoni; Il-ġlieda kontra l-korruzzjoni Jilqa' l-adozzjoni tad-Direttiva (UE) 2019/1937 (id-Direttiva dwar il-Protezzjoni tal-Informaturi), filwaqt li jinnota li l-iskadenza għat-traspożizzjoni hija s-17 ta' Diċembru 2021; jistieden lill-Kummissjoni timmonitorja mill-qrib u tassisti lill-Istati Membri, filwaqt li tiżgura t-traspożizzjoni sħiħa, korretta u f'waqtha tad-direttiva, u tibda tivvaluta l-implimentazzjoni mill-Istati Membri hekk kif l-iskadenza tkun għaddiet; Jenfasizza l-importanza tal-midja indipendenti u tal-ġurnalisti investigattivi u jtenni l-ħtieġa li dawn jiġu protetti; jistieden lill-Kummissjoni tipprevedi protezzjonijiet legali serji simili għal dawk ipprovduti għall-informaturi, u tiżviluppa miżuri komprensivi għall-protezzjoni u l-finanzjament tal-ġurnaliżmu investigattiv indipendenti, inkluż mekkaniżmu ta' rispons rapidu għall-ġurnalisti f'diffikultà u leġiżlazzjoni effettiva biex jiġu missielta l-kawżi strateġiċi kontra l-parteċipazzjoni pubblika (SLAPPs); Jisħaq fuq l-importanza tal-progress li sar fir-rigward tal-inizjattivi leġiżlattivi u ta' politika tal-Kummissjoni għall-prevenzjoni u l-ġlieda kontra l-korruzzjoni, kif ukoll tal-monitoraġġ u tal-evalwazzjoni regolari tal-oqfsa legali tal-Istati Membri permezz tar-Rapport dwar l-Istat tad-Dritt li għadu kif ġie stabbilit; ifakkar madankollu, filwaqt li jtenni d-dispjaċir tiegħu li l-Kummissjoni m'għadhiex tqis li huwa meħtieġ li tippubblika rapport speċifiku kontra l-korruzzjoni, li r-Rapport dwar l-Istat tad-Dritt li għadu kif ġie stabbilit huwa deskrittiv ħafna; jistieden lill-Kummissjoni tamplifika dawn ir-rapporti billi toħroġ rakkomandazzjonijiet dwar sitwazzjonijiet fejn ikunu ġew identifikati nuqqasijiet; Jinsab imħasseb ħafna dwar is-sejbiet tar-Rapport tal-2020 dwar l-Istat tad-Dritt, li jenfasizza t-tħassib dwar l-effikaċja tal-investigazzjoni, il-prosekuzzjoni u l-aġġudikazzjoni tal-każijiet ta' korruzzjoni, inkluż każijiet ta' korruzzjoni ta' livell għoli f'diversi Stati Membri, bħall-Bulgarija, il-Kroazja, iċ-Ċekja, l-Ungerija, Malta u s-Slovakkja; jinsisti li l-korruzzjoni ta' livell għoli għandha tiġi segwita b'mod sistematiku b'azzjoni konsistenti u determinata għat-tnedija ta' investigazzjonijiet kriminali u l-prosekuzzjoni ta' każijiet ta' korruzzjoni li jinvolvu uffiċjali ta' livell għoli jew iċ-ċirku immedjat tagħhom meta jinħarġu allegazzjonijiet serji; Jenfasizza li l-istituzzjonijiet fdati bl-infurzar tal-liġi kriminali jridu jaħdmu b'mod effikaċi u imparzjali u għandhom ikunu mgħammra b'finanzjament, riżorsi umani, kapaċità teknika u għarfien espert speċjalizzat adegwati biex ikunu jistgħu jwettqu l-kompiti tagħhom; Jaċċentwa li l-konnessjoni bejn il-korruzzjoni u l-frodi fl-UE jista' jkollha impatt negattiv fuq il-baġit tal-UE; jistieden lill-Kummissjoni tikkunsidra li tistabbilixxi network ta' awtoritajiet għall-prevenzjoni tal-korruzzjoni fl-Unjoni Ewropea; Jilqa' r-rwol tal-Unjoni bħala osservatur fil-Grupp ta' Stati kontra l-Korruzzjoni (GRECO), filwaqt li jtenni r-rakkomandazzjoni tiegħu li l-UE ssir membru; jappoġġja bis-sħiħ id-Dikjarazzjoni ta' Stokkolma ta' Diċembru 2019 li tistieden lil dawk li jieħdu d-deċiżjonijiet Ewropej iqawwu l-ġlieda kontra l-korruzzjoni; Jinnota li l-bażi ġuridika xierqa biex l-UE ssir membru sħiħ tal-GRECO hija l-Artikolu 83 TFUE flimkien mal-Artikolu 218 TFUE; jinnota li s-sħubija sħiħa tal-UE fil-GRECO tirrikjedi stedina mill-Kumitat tal-Ministri tal-Kunsill tal-Ewropa u l-konklużjoni ta' ftehim bejn il-Kunsill tal-Ewropa u l-UE dwar l-arranġamenti għas-sħubija; jinnota li l-proċedura ta' teħid ta' deċiżjonijiet applikabbli hija stabbilita fl-Artikolu 218 TFUE għall-konklużjoni ta' ftehimiet internazzjonali li permezz tiegħu il-Kunsill, filwaqt li jaġixxi fuq rakkomandazzjoni tal-Kummissjoni, jeħtieġ li jawtorizza lill-Kummissjoni tinnegozja l-arranġamenti għas-sħubija fil-GRECO mal-Kunsill tal-Ewropa u jitlob l-approvazzjoni tal-Parlament, u wara dan il-Kunsill jista' jadotta deċiżjoni finali għall-konklużjoni tal-ftehim; Jinnota li fil-każ ta' sħubija sħiħa tal-UE fil-GRECO, l-istituzzjonijiet tal-UE jistgħu jiġu mmonitorjati u evalwati mill-grupp ta' stati; jissottolinja li s-sistema ta' evalwazzjoni tal-GRECO għandha tqis in-natura speċifika tal-UE bħala Unjoni bbażata fuq il-prinċipju tal-kompetenzi konferiti, l-istituzzjonijiet tagħha, u l-karatteristiċi partikolari tad-dritt tal-UE; jenfasizza li d-drittijiet u l-obbligi tal-UE fil-GRECO u l-arranġamenti prattiċi għas-sħubija tagħha bħala entità legali distinta, flimkien mal-Istati Membri kollha tagħha, għandhom jiġu ċċarati qabel fil-ftehim dwar l-arranġamenti għas-sħubija; Jinnota li tmien miżuri ta' natura leġiżlattiva, organizzattiva u amministrattiva ġew irrapportati mill-Istati Membri fl-2019 fil-qasam tat-titjib tat-trasparenza, il-ġlieda kontra l-korruzzjoni u l-prevenzjoni tal-kunflitti ta' interess fl-akkwist pubbliku; Itenni t-talba tiegħu lill-Kummissjoni biex tistabbilixxi mekkaniżmu intern ta' evalwazzjoni tal-korruzzjoni għall-istituzzjonijiet tal-UE; Jinsab imħasseb dwar il-fatt li l-Kap Prosekutur Ġenerali Ċek ikkwota pressjoni permanenti mill-ministru għall-ġustizzja bħala raġunijiet għar-riżenja reċenti tiegħu; jitlob lill-Kummissjoni teżamina l-vulnerabilitajiet tas-sistema ġudizzjarja Ċeka u teżamina bir-reqqa jekk kwalunkwe każ ieħor li jinvolvi membri tal-Gvern Ċek ġiex irtirat jew ingħalaq qabel il-waqt, potenzjalment wara pressjoni jew interferenza mhux ġustifikata; jistieden lill-Kummissjoni twettaq ukoll analiżi bħal din għall-Istati Membri l-oħra kollha u żżomm lill-Parlament informat dwar is-sejbiet u l-konklużjonijiet tagħha; Rakkomandazzjonijiet Itenni l-appell tiegħu lill-Kummissjoni biex tistabbilixxi sistema uniformi diġitali u interoperabbli għall-ġbir ta' data komparabbli dwar l-irregolaritajiet u l-każijiet ta' frodi mill-Istati Membri biex tistandardizza l-proċess ta' rappurtar u tiżgura l-kwalità u l-komparabbiltà tad-data pprovduta; jissottolinja l-importanza li jiġu armonizzati d-definizzjonijiet biex tinkiseb data komparattiva madwar l-UE; Jistieden lill-Kummissjoni tiżgura t-trasparenza sħiħa u l-kwalità tad-data rrappurtata mill-Istati Membri fis-sistema ta' ġestjoni tal-irregolaritajiet; iħeġġeġ lill-Istati Membri jirrappurtaw data kompleta fil-ħin; jistieden lill-Kummissjoni u lill-Istati Membri biex jorbtu s-sistema ta' ġestjoni tal-irregolaritajiet mal-EDES u l-Arachne u biex jipprovdu aċċess għaliha lill-Istati Membri kollha u lill-Kummissjoni; Jikkunsidra li huwa neċessarju għall-Istati Membri li jikkooperaw aktar mill-qrib fir-rigward tal-iskambji ta' informazzjoni, biex itejbu l-ġbir ta' data u biex itejbu l-effikaċja tal-kontrolli; Jenfasizza li l-EDES, bħala l-lista s-sewda tal-UE, għandha potenzjal enormi li timmarka lil nies u kumpaniji li jużaw il-fondi tal-UE b'mod ħażin; jinnota, barra minn hekk, is-sentenza tal-Qorti Ġenerali tat-13 ta' Mejju 2020 fil-Kawża T-290/18 (Agmin Italy SpA vs Il-Kummissjoni), fejn il-Qorti tal-Ġustizzja kkonfermat il-validità tar-rwoli rispettivi tal-bord u tal-uffiċjali awtorizzanti u sabet li l-proċedura kontradittorja mmexxija mill-bord kienet irrispettat bis-sħiħ id-dritt li l-entità kkonċernata tinstema'; jistieden lill-Kummissjoni tinkludi l-estensjoni tal-EDES għal fondi taħt ġestjoni kondiviża fil-proposta tagħha għar-reviżjoni tar-Regolament Finanzjarju; jitlob lill-Kummissjoni tgħammar lil din is-sistema bir-riżorsi finanzjarji u ta' persunal meħtieġa biex tkun tista' topera fuq bażi full-time; Jiddeplora l-fatt li hemm aktar minn 290 sistema ta' monitoraġġ u rappurtar għall-PAK u għall-fondi ta' koeżjoni, li jagħmilha impossibbli li jiġu vverifikati l-benefiċjarji finali ta' dawn il-fondi u li jiġu evitati u investigati l-frodi u l-korruzzjoni b'mod effettiv; jistieden lill-Kummissjoni u lill-Istati Membri jistabbilixxu sistema ta' rappurtar armonizzata jew unifikata b'data f'waqtha u preċiża, bħala rimedju għal din is-sitwazzjoni; Ifakkar fil-ħtieġa ta' rispons u koordinazzjoni aktar inċiżivi u effettivi kemm fil-livell tal-UE kif ukoll f'dak nazzjonali fil-ġlieda kontra l-korruzzjoni u l-kriminalità organizzata, inkluż kriminalità simili għall-Mafja, b'enfasi partikolari fuq aspetti transnazzjonali u transfruntiera, biex tiġi indirizzata, il-kapaċità kostanti tal-frodaturi li jadattaw għal teknoloġiji u xenarji ġodda; jenfasizza li dan jista' jinkiseb bl-użu ta' għodod tal-IA, għodod tal-estrazzjoni tad-data u għodod diġitalizzati rilevanti oħra, filwaqt li tiġi rrispettata l-protezzjoni tad-data personali; Jenfasizza l-importanza partikolari tal-istituzzjonijiet u l-korpi tal-UE u dawk nazzjonali kontra l-frodi fil-kuntest ta' żieda fir-riżorsi tal-UE permezz tal-Faċilità għall-Irkupru u r-Reżiljenza; ifakkar fl-importanza tal-appoġġ għall-kooperazzjoni fost l-istituzzjonijiet tal-UE, l-UPPE, l-OLAF, l-aġenziji tal-UE, b'mod partikolari l-Europol u l-Eurojust – u l-awtoritajiet nazzjonali, u t-tisħiħ tagħhom, biex il-frodi u l-korruzzjoni jiġu identifikati u indirizzati b'mod aktar effettiv, filwaqt li jiġi żgurat li r-rwoli ma jikkoinċidux u jippromwovu l-iskambju ta' informazzjoni; ifakkar fil-ħtieġa li jiġi żgurat ammont akbar ta' riżorsi u li jkunu aktar xierqa għall-UPPE, l-OLAF u l-aġenziji rilevanti tal-UE fil-baġits futuri; itenni t-talba tiegħu biex l-UPPE jkun jista' juża r-riżorsi finanzjarji fil-baġit tal-2021 għal reklutaġġ addizzjonali tal-persunal, mhux wisq inqas minħabba ż-żieda fl-ammont ta' xogħol mill-adozzjoni tal-baġit fit-tul il-ġdid tal-UE, Next Generation EU u proġetti oħra xprunati mill-ispejjeż; Jenfasizza l-importanza ta' skambju tal-informazzjoni strutturat fost l-awtoritajiet kompetenti għall-kontroverifika tar-rekords kontabilistiċi relatati ma' tranżazzjonijiet bejn żewġ Stati Membri jew aktar, biex tiġi evitata l-frodi transfruntiera li tirriżulta mill-fondi strutturali u ta' investiment; itenni t-talba tiegħu lill-Kummissjoni biex fil-programm ta' ħidma tagħha tinkludi proposta leġiżlattiva għal regolament orizzontali dwar l-għajnuna amministrattiva reċiproka fil-qasam tan-nefqa tal-UE; jenfasizza li dan l-iskambju ta' informazzjoni għandu jkun f'format diġitali u mwettaq permezz ta' sistemi tal-IT interoperabbli jew kondiviżi u għodod li jiffaċilitaw kooperazzjoni aktar f'waqtha u effiċjenti; Jiddispjaċih għall-fatt li 13-il Stat Membru biss użaw l-Arachne meta wettqu l-analiżi tar-riskju tagħhom; itenni l-importanza ta' din l-għodda u l-interoperabbiltà tas-sistemi tal-IT u tal-bażijiet tad-data għall-finijiet tal-analiżi tar-riskju u d-detezzjoni tal-frodi; itenni t-talba tiegħu lill-Kummissjoni u lill-Istati Membri fil-Kunsill b'mod partikolari biex jimxu lejn il-pożizzjoni tal-Parlament li l-użu tal-Arachne jsir obbligatorju; jistieden lill-Istati Membri jiżguraw li s-sistema tiġi pprovduta b'data f'waqtha u affidabbli; huwa tal-fehma li l-Kummissjoni, il-Qorti tal-Awdituri, l-UPPE u l-OLAF jeħtieġ li jkollhom aċċess għal din id-data; Jinnota li 16-il Stat Membru saħħew l-analiżi tar-riskju biex jidentifikaw il-frodi u l-irregolaritajiet permezz tal-użu ta' għodod tal-IT; jistieden lill-Kummissjoni tiffaċilita l-iskambji ta' prattiki tajba bejn dawn il-pajjiżi u l-Istati Membri li m'għandhomx esperjenza; Jinnota bi tħassib li fir-Rapport PIF ma tingħata ebda informazzjoni dwar l-analiżi ta' każijiet ta' kunflitti ta' interess, minkejja r-rilevanza tad-dispożizzjoni l-ġdida adottata fir-Regolament Finanzjarju fl-2018 u l-importanza rikonoxxuta u l-impatt ta' dan il-fenomenu; jistieden lill-Kummissjoni tneħħi din id-diskrepanza fir-Rapport PIF tagħha li jmiss u tiddedika aktar attenzjoni għall-frodi relatata mal-akkwist pubbliku; Jenfasizza li biex il-korruzzjoni tiġi missielta b'mod effettiv u jiġu protetti l-interessi finanzjarji tal-UE, il-Kummissjoni għandha tadotta approċċ olistiku, koerenti u sistematiku billi tiżviluppa regoli aħjar dwar it-trasparenza, l-inkompatibbiltajiet u l-kunflitti ta' interess, il-mekkaniżmi ta' kontroll intern, il-lobbying illeġittimu u x-xenarji ta' revolving doors, li jistgħu jkunu ta' detriment għar-relazzjonijiet bejn l-istituzzjonijiet u r-rappreżentanti ta' grupp ta' interess; Jistieden lill-Kummissjoni tesplora modi ġodda kif ir-Rapport PIF jista' jiġi kondiviż u analizzat flimkien ma' sorsi ta' informazzjoni oħra u rapporti annwali bħar-Rapport dwar l-Istat tad-Dritt, inkluż permezz ta' djalogu mtejjeb bejn il-Europol, il-Eurojust u l-UPPE, biex tgħin fl-identifikazzjoni tax-xejriet fl-irregolaritajiet frawdolenti u mhux frawdolenti, biex jiġu identifikati d-dgħufijiet u jiġu pprovduti tagħlimiet utli għat-titjib tal-adozzjoni ta' miżuri ta' protezzjoni kontra l-frodi mill-partijiet ikkonċernati kollha; Jilqa' b'interess l-avvenimenti organizzati mill-OLAF fl-2019 iddedikati speċifikament għall-appoġġ ta' pajjiżi li mhumiex fl-UE; iħeġġeġ bil-qawwa lill-Kummissjoni, lill-OLAF u lill-istituzzjonijiet u l-korpi l-oħra kollha tal-UE fdati bil-protezzjoni tal-interessi finanzjarji tal-Unjoni, biex jinvolvu ruħhom b'mod attiv u jikkollaboraw mal-awtoritajiet sħab fil-pajjiżi kandidati, fil-pajjiżi kandidati potenzjali u fil-pajjiżi tas-Sħubija tal-Lvant, billi jippromwovu miżuri li jindirizzaw b'mod effettiv il-każijiet possibbli ta' frodi; jistieden lill-Kummissjoni tiżviluppa mekkaniżmi speċifiċi u regolari biex tipprevjeni u tiġġieled b'mod effikaċi l-frodi li jagħmlu ħsara lill-fondi tal-UE f'dawn l-Istati; Jiddispjaċih għall-fatt li l-Parlament ripetutament irid jindirizza diversi rakkomandazzjonijiet mingħajr ma jirċievi tweġiba ċara mill-Kummissjoni; jinnota b'dispjaċir li, fir-rigward ta' xi osservazzjonijiet u rakkomandazzjonijiet, il-Kummissjoni ma ħadet ebda azzjoni jew miżura tanġibbli; jitlob lill-Kummissjoni tipprovdi lill-Parlament spjegazzjoni ċara kull meta tiddeċiedi li ma ssegwix waħda mir-rakkomandazzjonijiet tiegħu; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2021-0337_MT.docx